ጠቅላይ ሚኒስትር ኃይለማርያም በቤጂንግ ከቻይና ኩባንያዎች መከሩ
-ጠቅላይ ሚኒስትር ኃይለማርያም ደሳለኝ በተለያዩ ዘርፎች ከተሰማሩ ሶስት የቻይና ኩባንያዎች ጋር ዛሬ በቤጂንግ ምክክር አካሂደዋል።ጠቅላይ ሚኒስትር ኃይለማርያም ኢትዮጵያ ውስጥ በመንገድ ኮንስትራክሽን ዘርፍ በቀለበት መንገድ ፕሮጀክት ተሰማርቶ ከነበረው የቻይናው ኮሚዩኒኬሽንና ኮንስትራክሽን ኩባንያ ሊቀመንበር ሊዩ ኪታኦ ጋር ተገናኝተው መክረዋል።በተመሳሳይም የኤክስፖርት ክሬዲት ኢንሹራንስ ኮርፖሬሽን ምክትል ፕሬዝዳንት ዝሃ ዌይሚን እንዲሁም ከቻይናው ፖሊ ግሩፕ ኮርፖሬሽን ኃላፊ ዋንግ ሊን ጋር ተወያይተዋል።የቻይናው ፖሊ ግሩፕ ኮርፖሬሽን ኢትዮጵያ ውስጥ በማዕድንና በጋዝ ዙሪያ በሚያከናውናቸው የስራ እንቅስቃሴዎች ከጠቅላይ ሚኒስትሩ ጋር ምክክር አካሂዷል።የንግድ ማኅበረሰቡን ጨምሮ ከፍተኛ የኢትዮጵያ የሥራ ኃላፊዎች በተገኙበት በዚህ የተናጠል ውይይት ኩባንያዎቹ በአገሪቱ እያከነወኑ ያለውን የልማት ሥራ ማጠናከር የሚያስችል ነው ተብሏል።ጠቅላይ ሚኒስትር ኃይለማርያም ነገ በቻይና 70ኛ የድል ቀን በዓል ላይ ለመሳተፍ ነበር ትናንት ወደ ቤጂንግ ያቀኑት።ቻይና የድል ቀኑን ምክንያት በማድረግ ለሦስት ቀናት የመንግሥትና የአገልግሎት ሰጪ ተቋማት ዝግ ሆነው እንዲቆዩ አድርጋለች።የቻይና 70ኛው የድል ቀን የሚከበረው በሁለተኛው የዓለም ጦርነት ከጃፓን ወረራ ነፃ የወጣችበትን ዕለት ለማሰብ ነው።“70ኛው ቻይና የጃፓንን ወረራ ለመከላከል ያደረገችው ጦርነትና የዓለም የፀረ-ፋሽስት ጦርነት ድል መታሰቢያ ቀን” የበዓሉ ይፋዊ መሪ ቃል ሆኗል።የሁለተኛው የዓለም ጦርነት ፍፃሜውን ያገኘው እንደ አወሮፓውያን አቆጣጠር በ1945 እንደነበር ይታወሳል።(ኤፍ.ቢ.ሲ)